**Škola  u  bolnici**

Rad s djecom smještenom u zdravstvene ustanove– »nastava u bolnici« – privremeni  je ili trajni oblik provedbe osnovnoškolskog programa koji je namijenjen učeniku smještenom u bolnici i na dulje ili kraće vrijeme spriječenom u redovitom pohađanju nastave u matičnoj školi.

Škole u bolnici dio su Hrvatskog sustava obrazovanja koji omogućuje i potiče odgojno obrazovnu podršku učenicima koji se nalaze u bolnici gdje svladavaju redoviti nastavni program uz prilagođene načine rada s obzirom na svoje zdravstveno stanje (težinu bolesti, pokretljivost, mjesto...).

**2006. godine** u siječnju, počinju s radom **bolnički razredni odjeli OŠ Petra Zrinskog** u KBC Sestara milosrdnica, Zagreb, Vinogradska cesta 29, koju su djelatnici bolnice nazvali „ Škola u pidžami“ .

**Organizacija i način rada**

Odgojno obrazovni rad u kombiniranim razrednim odjeljenjima na Klinici za pedijatriju organizira se i ostvaruje kao:

a)  **razredna nastava** - unutar jednog razrednog odjela za sve učenike od 1.-4. razreda (koju održava učiteljica Irena Mihaljević u punom radnom vremenu)

b)  **predmetna nastava** - unutar jednog razrednog odjela za učenike od 5.-8. razreda (koju održavaju učitelji predmetne nastave kao jedan dio svog radnog vremena)

i to prema dogovorenom rasporedu:

od ponedjeljka do petka od 13:30 sati do 16:30 sati za predmetnu nastavu, od 14:00 sati do 17:00 sati za razrednu nastavu.

**Ozdravljenje i oporavak djeteta** na prvom su mjestu, stoga nastojimo rad s djetetom učiniti što zanimljivijim, učenike je nužno dodatno motivirati, pozvati ih na nastavu, obećati zanimljiv i koristan rad, aktivnosti u kojima će uživati i opustiti se.

Poučavanje je najučinkovitije kada je **individualno** i  u bolničkim uvjetima dolazi najviše do izražaja jer se uglavnom radi u manjim skupinama u bolničkoj učionici, prostoru dnevnog boravka, u djetetovoj sobi ili uz djetetov krevet.

Svakom se učeniku pristupa individualno, prilagođavamo se njegovom opsegu usvojenog školskog gradiva i uvažavamo njegov interes i mogućnosti u savladavanju novih sadržaja.

**Škola u bolnici** pomaže bolesnom djetetu tako da mu donosi “normalne” i poznate  školske aktivnosti,  pomaže mu pratiti i usvajati redovne nastavne sadržaje.

Kad god je to moguće primjenjujemo **razne oblike i metode u radu**, različita nastavna pomagala i sredstva, međusobno ih kombiniramo kako bi rad s djecom bio što zanimljiviji i  kako bi to bile aktivnosti u kojima će dijete uživati i opustiti i na taj način što aktivnije se uključiti u nastavni proces (rado prihvaćaju nastavne oblike i metode koje se udaljuju od frontalnog rada i metode pisanja).

Ako je moguće, učenici donose sa sobom svoje školske knjige, preko roditelja ili direktno kontaktiramo s  djetetovim učiteljom iz njegove matične škole, prati se i ocjenjuje učenikov rad, a rezultati rada se uz opis gradiva i metodološkog pristupa u pismenom obliku šalju u matične škole. Na taj se način olakšava djetetov povratak i uključivanje u redovnu nastavu, učenik ne treba nadoknađivati gradivo, izbjegnut je dodatni strah i stres od razrednih ispita i učenik uspješno završava redovnu školsku godinu.

Vrlo je važno **kakav je** **učitelj** i na kakav način prezentira školsko gradivo.

Učitelj u bolnici trebao bi imati nevjerojatan pozitivan pogled na sve. Ne smije prići učenicima sa stavom sažaljenja jer oni to osjete i negativno primaju, već s dodatnim obzirom, ali sa stavom vedrine – kao da je izvanredna nastavna situacija samorazumljiva. Ali isto tako trebao bi biti i profesionalac u podršci obitelji ne fokusirajući se samo na školski kurikulum.

**Slobodne aktivnosti**

Uz obrazovni i odgojni rad tijekom školske godine organiziramo i **slobodne aktivnosti** u kojima na različite načine i različitim tehnikama pružamo djetetu mogućnost izražavanja tj. da na takav način komuniciraju s okolinom, izražavaju svoje osjećaje, trenutačno stanje, misli, jer se mali pacijenti često osjećaju nemoćnima dok borave u bolnici.

Prepoznajemo obrazovnu i terapeutsku ulogu igre i umjetničkog izražavanja putem kreativnih literarnih i likovnih radionica, čitanja šaljivih i zanimljivih priča, lektirnih sadržaja, diskusija ili samo razgovora u kojima vježbamo i jačamo socijalne vještine.

Laptop, PC, Internet tehnologija mogu se u ovim okolnostima iskoristiti na jedan inovativan način, omogućuje djetetu da ostane povezan sa svojom obitelji, rodbinom, prijateljima, školom, pomaže kvalitetnijem poučavanju i učenju u skladu s nastavnim planom i programom u bolničkim sobama, pomaže produktivnosti ali i zanimljivosti nastave, a koristimo ga i kao motivirajući faktor.

**Suradnja s učiteljima, stručnim suradnicima te roditeljima**

* Suradnja sa  stručnim suradnicima i ravnateljem  škole Petra Zrinskog  je redovita i u skladu sa potrebama. Tako možemo što kvalitetnije ostvarivati nastavne ciljeve i zadatke u specifičnim okolnostima i uvjetima u kojima se održava  škola u bolnici.
* Surađujemo s učiteljima i stručnim suradnicima matičnih škola iz kojih dolaze učenici također je u skladu s potrebama a odnosi se na redovni nastavni plan i program, mjesečne planove, načine provjeravanja znanja i ocjenjivanja te na određene poteškoće odnosno napredovanje učenika.

U komunikaciji **s roditeljima** trudimo se razvijati dobre i profesionalne odnose, informiramo  ih o svakoj inicijativi i napretku djeteta,ponekad se rado uključuju u zajedničke radionice te tako s njima kao partnerima zajedno doprinosimo provođenju djetetovog obrazovanja u bolnici.

**Medicinsko osoblje** i bolnički odgajatelj neizostavan su dio suradničkog tima s kojima svakodnevno komuniciramo o djetetovim potrebama, o mogućnostima, kako bismo što kvalitetnije i učinkovitije iskoristili vrijeme provedeno u radu s djetetom.

Kao Škola sudjelujemo u Programu **“Akcije za osmijeh djeteta u bolnici”** u cilju humanizacije bolničkog liječenja djece čime se ostvaruje svjetska ideja “otvorene bolnice” jer Škola u bolnici pomaže osnovnoškolskoj djeci osigurati njihovo pravo na obrazovanje za vrijeme liječenja uzimajući u obzir individualne potrebe svakog djeteta i kroz takav odgojno obrazovni rad razvijati cjelokupnu ličnost djeteta na **duhovnoj, socijalnoj i intelektualnoj razini.**

**Kulturna djelatnost**

U prostoru bolnice, tijekom školske godine obilježavamo smo sve **važnije datume i blagdane** likovnim i literarnim radovima:

* Zahvalnost za plodove zemlje
* Dan anđela
* Dan sjećanja na žrtvu Vukovara
* Svetog Nikolu
* Božić
* Dan međunarodnog priznanja RH
* Svjetski dan bolesnika
* Fašnik
* Valentinovo
* Međunarodni dan materinjeg jezika
* Dani hrvatskog jezika
* Dan liječnika u Hrvatskoj
* Dan očeva u Hrvatskoj
* Uskrs
* Svjetski dan voda
* Dan planeta Zemlje
* Svjetski dan astme
* Majčin dan
* Dan medicinskih sestara
* Međunarodni dan obitelji
* Dan grada Zagreba
* Svjetski dan zaštite okoliša
* Dan mora

Djeca jako vole kreativno izražavanje, tu mogu izraziti sebe, dobiti pozitivan osjećaj nakon izrade, uživaju u osjećaju zadovoljstva koje pruža kreativan rad, zaboravljaju  na efekte, simptome svoje bolesti, stres i sl.

Radove izlažemo na **panoima** u prostoru Klinike za pedijatriju, šaljemo ih na različite natječaje, dječje časopise, za  humanitarne akcije....

 **Ostale aktivnosti**

* u suradnji s Narodnim Sveučilištem Dubrava jednom mjesečno organiziran je dolazak Dječjeg kazališta Dubrava s izuzetno kvalitetnim predstavama i radionicama nakon predstava
* podjela zlatnih šiba i slatkiša povodom blagdana Svetog Nikole
* Božićna predstava  kazališta Merlin i podjela poklona od strane djelatnika T-HTa
* Akcija: Pismo malom Božiću
* gostovanje poznatih javnih osoba iz svijeta kazališta, glazbe, …

Pripremila:

Irena Mihaljević, učiteljica razredne nastave